Paramedikus beseer toe voertuig in ongelukstoneel inploegDie paramedikus is ernstig beseer. (Foto: Rescue Care) ŉ Paramedikus is ernstig beseer toe ŉ voertuig Vrydag omstreeks 17:00 in ŉ ongelukstoneel op die M13 in Pinetown ingeploeg het. Rowan Scandroglio, woordvoerder van Rescue Care, het gesê paramedici was op die ongelukstoneel werksaam waar ŉ enkele voertuig op die hoofweg omgeslaan het. Volgens Scandroglio was hulle besig om een van die insittendes van die voertuig te behandel, toe ŉ motoris uit die aankomende rigting beheer oor sy voertuig verloor het, oor die middelman is en teen die kant van die ambulans gebots het, voordat die voertuig op sy dak tot stilstand gekom het. (Foto: Rescue Care) “ŉ Paramedikus in die ambulans is ernstig beseer en is eers deur paramedici van Rescue Care gestabiliseer en daarna na ŉ nabygeleë hospitaal geneem,” het hy gesê. Die twee insittendes in die voertuig het ligte beserings opgedoen en is ook na ŉ hospitaal geneem. Scandroglio het gesê die polisie was op die toneel vir verdere ondersoek.